Historien om hr. Joakim Fisker

Text og tegninger af

Beatrix Potter

På dansk ved Anine Rud

(Læseprøve)

Gyldendal

Der var engang en frø, der hed hr. Joakim Fisker. Han boede i et lille, fugtigt hus mellem smørblomsterne ved bredden af en sø.

Det sagde sjip-sjap, når han gik hen over det våde gulv i spisekammeret og bag-gangen.

Men hr. Joakim Fisker kunne lide at have våde fødder. Der var ingen, der skældte ham ud, og han blev aldrig forkølet!

Når han kiggede ud og så tunge regndråber plaske i dammen, blev han i godt humør.

„Jeg vil grave nogle orm op og gå ud og fange fisk til min middagsmad,“ sagde hr. Joakim Fisker. „Hvis jeg fanger mere end fem fisk, vil jeg invitere mine venner, hr. oldermand Sebastian Skildpadde og professor Isak Newton til middag. Men oldermanden spiser kun salat.“

Hr. Joakim tog en regnfrakke på og et par blanke galocher. Han tog også sin fiskestang og en kurv, og sprang med lange hop over til det sted, hvor han havde sin båd.

Historien om hr. Joakim Fisker (Læseprøve)

Beatrix Potter

Oversat fra engelsk efter "Mr. Jeremy Fisher"

Copyright © 1974, Frederick Warne and Co., Ltd.

1. e-bogsudgave 2016
ePub-produktion: Gyldendal

ISBN 978-87-02-22956-1

© Beatrix Potter & Gyldendal 2016

Denne bog er beskyttet af lov om ophavsret
Kopiering til andet end personlig brug må kun ske efter aftale med forlag og forfatter

www.Gyldendal.dk